Hofsaak teen boer maak plaaswerker se pad oop | George Herald
Hofsaak teen boer maak plaaswerker se pad oop
GEORGE NUUS - 'n Plaaswerker, Hans Jansen (47) van Waboomskraal wat glo swaar onder die plaaseienaar en sy bestuurder gekry het, het suksesvol regstappe teen sy werkgewers geneem omdat hy "dit nie meer kon uithou nie".
Volgens Jansen maak die aangeklaagdes, die 72-jarige plaaseienaar, Francois Jordaan en sy bestuurder S. Robertson sedert Julie verlede jaar sy lewe moeilik en het hulle onder andere sy meubels uit sy huis gedra en dit sowat 3m weg van die huis gegooi.
Hy sê hulle het ook van sy meubels aan die brand gesteek. Die aangeklaagdes het ook die oprit na sy huis met boomstompe blokkeer en kon hy nie met sy voertuig in en uit nie. Hy en nog ander plaasbewoners sit ook sonder water en krag.
Jansen het besluit dit kan nie meer so aangaan nie en het Ernst Vorster van George, wat vir die regte van plaaswerkers baklei, om hulp genader. Hierna het hulle op 23 Desember 'n tussentydse hofbevel teen die boer en die plaasbestuurder bekom en vir prokureur Regan Brown aangestel om hulle te verteenwoordig. Die hofbevel het die respondente beveel om Jansen se reg van toegang te respekteer.
Die hofbevel is egter na bewering verontagsaam en is die aangeklaagdes (nie die plaasbestuurder nie) op 24 Desember vir minagting van die hof in hegtenis geneem. Hulle word nou krimineel aangekla en moet op 5 Februarie in die hof verskyn.
Vandag (Vrydag 22 Januarie) het Jordaan en Robertson ingestem dat hulle die vorige hofbevel sal gehoorsaam Die bevel is in die George-landdroshof bekragtig. verskyn.
Volgens Brown is hierdie ooreenkoms dat sy kliënt nie geviktimiseer moet word nie, onverstoorde en vreedsame besit (van sy huis) plus oop toegang moet hê. Al die stompe wat hulle in sy rylaan geplaas het, moet ook verwyder word sodat hy sy motor kan parkeer.
"Die aangeklaagdes het ook ingestem om 'n gedeelte van die kostes te betaal wat hulle aan my kliënt sal oorbetaal," het Brown gesê.